Este de-a dreptul fascinant tupeul cu care d-na Lia Olguța Vasilescu găsește în fața camerelor de luat vederi sumedenie de explicații pentru aberațiile din Legea salarizării, care nu e nici unică, nici unitară. Ca și pentru relele rezultate din așa-numita revoluție fiscală. Ambele avându-l drept principal autor pe cel socotit de dl. Liviu Dragnea, preşedintele PSD, „un om de o valoare rară” poate şi pentru că dl. Darius Vâlcov îi stă alături, dacă nu cumva chiar îl egalează, la capitolul mișmașuri, matrapazlâcuri și afaceri murdare pe scară mare.

Dacă ar fi să-i dăm crezare marii italieniste nițelus plagiatoare socotită de mai-marii social-democraților români o ultra-competență în domeniul muncii și justiției sociale, pachetul de legi care bulversează de la 1 ianuarie încoace viața a milioane de salariați căzuți victimă unui experiment social care se pare că ne duce spre dezastru, dar și patronatul, mediul de afaceri, multinaționalele sunt perfecțiunea întruchipată. Cum se face însă că gtoate acele calculele care după socotelile d-nei Olguța ar trebui să dea cu plus pe fluturașele de salariu dau cu minus? Fiindcă povestea cu eroarea de comunicare, o marotă pesedistă, nu mai poate păcăli pe nimeni, doamna Lia Olguța Vasilescu a inventat alte explicații. Ni le oferă generoasă. Mai corect spus, ne minte în față.

Pentru bugetari, Statul, Ministerul, ea personal s-au gândit la toate. Însă precum se poate constata cu ochiul liber,teoria este bună doar practica ne omoară. Și aceasta din cauza a ceea ce doamna Lia Olguța Vasilescu califică incompetența contabililor din teritoriu. Care nu știu să calculeze, care nu au înțeles că trebuie să transforme din pix part-time-ul în normă întreagă, care țin doi fochiști în loc să angajeze numai unul. Partidul, Statul și guvernul s-au gândit și se gândesc la toate, mai nou o face și doamna prim-ministru Viorica Vasilica Dăncilă, toți oficialii îndrituiți corectează inventiv și peste noapte, prin genul de ordonanțe de urgență trei în una ceea ce d-na Olguța admite că ar putea fi mici erori sau neînsemnate neglijențe. Cu toate acestea, realitatea se încăpățânează a nu se supune întru totul voinței doamnei ministru. Cam tot la fel cum se întîmpla pe vremea economiei de comandă, a comunismului și a lui Nicolae Ceaușescu.

Și pentru mediul privat doamna Lia Olguța Vasilescu are pregătit un set întreg de motivații. Sunt sigur că pentru toate s-a informat temeinic. A mers chiar la bibliotecă (nu, nu din Alexandria- Teleorman fiindcă acolo așa ceva se pare că nu mai există) și a consultat bibliografia. A recitit două poeme, Serenada muncitorului de George Bacovia și Patroane de Maria Banuș. Lectura Capitalului lui Marx i-ar cere prea mult timp Olguței. Cele două poeme proletcultiste i-au ajuns doamnei, pardon, scuzați, tovarășei ministru, spre a redescoperi deliciile luptei de clasă. Da, patronatul e de vină, el vrea să își maximizeze profitul pe seama angajaților, ce mai, s-a reîntors la faza acumulării primitive, mimează neînțelegerea profunzimilor și generozitatea legilor Olguței și ale lui Darius, condamnatul la opt ani la închisoare cu executare care rămâne pe mai departe consilier de Stat fiindcă fără el nu poate să supraviețuiască doamna Vasilica. Patronatul exploatează clasa muncitoare, subminează revoluția fiscală cam tot la fel cum a subminat până în 1948, adică până la naționalizare, revoluția socialistă, drept pentru care tovarășa Lia Olguța Vasilescu îl înfierează mânioasă.Cu toate acestea, suma finală de primit încrisă pe fluturașul de salariu nu se schimbă. Nu le trece oare prin mintiucă domnului Dragnea, d-nei Olguța, chiar d-lui. Vâlcov să inventeze oare vreun nou Aiud, vreun Rîmnicu Sărat, vreo Gherla? Torționarul Vișinescu le-ar putea oferi consultanță de specialitate gratuită. Poate că astfel îi vor putea veni de hac în fine.

Text apărut concomitent pe site-ul contributors.ro și pe blogurile adevărul.ro